**โครงการก่อสร้างพุทธมณฑลจังหวัดสงขลาเฉลิมพระเกียรติ เนื่องในวโรกาสเฉลิม
พระชนมพรรษา 84 พรรษา พระบาทสมเด็จพระเจ้าอยู่หัว ฯ**

***ลักษณะโครงการ/การดำเนินงาน***

 สืบเนื่องจากการที่รัฐบาลได้มีนโยบายในการผลักดันให้จังหวัดที่มีศักยภาพในการเป็นศูนย์กลางทางด้านศาสนาได้ดำเนินการการจัดสร้างพุทธมณฑลขึ้น เพื่อเป็นศูนย์กลางในการดำเนินด้านพระพุทธศาสนา ซึ่งเป็นศูนย์รวมจิตใจ เป็นแหล่งเรียนรู้ของพุทธศาสนิกชน รวมทั้งยังจะเป็นสถานที่ที่สำคัญที่สามารถใช้ในการประกอบกิจกรรมทางศาสนาในจังหวัดนั้น ๆ และจังหวัดใกล้เคียงอีกด้วยในฐานะที่จังหวัดสงขลาเป็นจังหวัดหนึ่งที่มีศักยภาพในด้านต่าง ๆ มากมาย รวมทั้งยังเป็นจังหวัดที่มีพื้นที่ติดกับประเทศมาเลเซีย ซึ่งประชาชนส่วนหนึ่งของมาเลเซียนับถือศาสนาพุทธ และยังนิยมที่จะเดินทางมาเคารพบูชาสิ่งศักดิ์สิทธ์ด้านพระพุทธศาสนาในจังหวัดสงขลาเป็นจำนวนมาก ประกอบกับจังหวัดสงขลายังไม่มีพุทธมณฑลในจังหวัดแต่อย่างใด และเพื่อเป็นการเทิดพระเกียรติของพระบาทสมเด็จพระเจ้าอยู่หัว ฯ เนื่องในวโรกาสที่พระองค์ทรงมีพระชนมายุ 84 พรรษา ดังนั้น จังหวัดสงขลาจึงร่วมกับคณะสงฆ์ในจังหวัดสงขลา กำหนดจัดทำโครงการก่อสร้างพุทธมณฑลจังหวัดสงขลาเฉลิมพระเกียรติ เนื่องในวโรกาสเฉลิมพระชนมพรรษา 84 พรรษาในพระบาทสมเด็จพระเจ้าอยู่หัวฯ เพื่อใช้เป็นศูนย์กลางในการประกอบกิจกรรมของคณะสงฆ์, เป็นศูนย์รวมจิตใจของพุทธบริษัทและใช้เป็นสถานที่ในการประกอบพิธีกรรมวันสำคัญทางศาสนา เช่น การเวียนเทียนในวันสำคัญทางพระพุทธศาสนา ใช้เป็นสถานที่สำหรับอบรมจิตใจของเด็กและเยาวชนในจังหวัด เป็นต้น ในการนี้เทศบาลตำบลน้ำน้อย อำเภอหาดใหญ่ จังหวัดสงขลา ได้เห็นชอบให้ใช้ที่ดินสาธารณประโยชน์ประเภทพลเมืองใช้ร่วมกัน (ทุ่งป่าเสม็ดงาม) เนื้อที่ประมาณ 151 ไร่ ตั้งอยู่หมู่ที่ 6 ตำบลน้ำน้อย อำเภอหาดใหญ่ จังหวัดสงขลา เพื่อให้ใช้เป็นสถานที่ก่อสร้างพุทธมณฑลจังหวัดสงขลา

***ประโยชน์ที่ได้รับ***

 เป็นศาสนสถานที่เป็นศูนย์รวมจิตใจของประชาชนและพุทธศาสนิกชนในพื้นที่จังหวัดสงขลาและพุทธศาสนิกชนทั่วโลก